 NA BRIAN OCHARO ZAIDI ya waathiriwa 50 waliookolewa kutoka msitu wa Shakahola sasa watashtakiwa kwa makosa kadhaa ya uhalifu kutokana na vifo na kupotea kwa wapendwa wao, baada ya serikali kuwaondolea shtaka la kujaribu kujitoa uhai, walilokuwa wameshtakiwa nalo. Mkurugenzi Msaidizi wa Mashtaka ya Umma Jami Yamina alisema kuwa watu hao wote si waathiriwa tena bali ni washukiwa wa mauaji ya Shakahola. Bw Yamina alisema serikali imeamua kuwafungulia mashtaka watuhumiwa hao baada ya kushindwa kueleza waliko watoto wao au jamaa zao wenye umri mdogo ambao walikwenda nao msituni. Upande wa mashtaka umesema kuwa uchunguzi umefichua kuwa wengi wa watu hao waliondoka na watoto wao au wajukuu kwenye msitu wa Shakahako ‘Watoto hawa ni wa umri mdogo, bado hawajapatikana na wanaaminika kuwa wamekufa,’akasema Bw Yamina. Mahakama pia ilisikia kwamba washukiwa hao walitoa majina au utambulisho wa uongo kwa wachunguzi na pia taarifa za uongo ambazo hazikusaidia kufichua waliko watoto wao. Serikali sasa inawataka washukiwa hao kurekodi taarifa upya na polisi kuhusu jukumu walilotekeleza katika mfungo mbaya wa Shakahola ambao umegharimu maisha ya zaidi ya wafuasi 400 wa kanisa la Good News International linalohusishwa na mhubiri tata Paul Mackenzie. Ni mtu mmoja tu kati ya 65 ambaye amepatikana na matatizo ya kiakili yanayohitaji uingiliaji zaidi wa matibabu huku wengine 64 wakiwa sawa kiakili na wana uwezo wa kujibu mashtaka. “Hakuna kinachowazuia 64 hao kushirikiana na wachunguzi wakisaidiwa na mawakili watakaopewa Huduma ya Kitaifa ya Usaidizi wa Kisheria,” alisema Bw Yamina. Serikali imeiambia mahakama kuwa watoto walionusurika kwenye mfungo huo hatari wamesaidia wapelelezi kukusanya ushahidi wa kutosha dhidi ya washukiwa hao. Vile vile, Mackenzie, mkewe Rhoda Maweu na wengine 28 huenda wakakaa rumande kwa siku nyingi zaidi kwani serikali imewasilisha maombi ya kuongeza siku za kuzuiliwa gerezani. Lakini wakili wa washukiwa Wycliffe Makasembo ameiomba mahakama kukataa ombi hilo, akisema hakuna ushahidi wa kutosha uliotolewa ya kuwezesha washukiwa kuendelea kuzuiliwa. Pia ,alidai kuwa serikali imeshindwa kufichua kiwango cha uchunguzi, nini kimeshughulikiwa na maeneo yaliyobaki. “Ni maombi ya kawaida kabisa. Serikali imetoa tuhuma nzito lakini hakuna ushahidi wowote mbele ya mahakama unaoonyesha kuwa washukiwa wana hatia,” alisema. Mahakama imesikia kwamba watuhumiwa hao watashtakiwa kwa makosa ya mauaji, kujaribu kuua, kuua bila kukusudia, kusaidia kujiua miongoni mwa mashtaka mengine.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  